Covid-19: Nog 17 sterftes in SA aangemeldGesondheidsorgwerkers doen voorbereiding om mense te toets by Khayelitsha, Kaapstad (2 April 2020) (Foto: AP Photo/Nardus Engelbrecht) Dr. Zweli Mkhize, die minister van gesondheid, het Vrydagaand die jongste statistiek van Covid-19-gevalle in Suid-Afrika bekend gemaak. Altesaam 8 895 gevalle is tot dusver in Suid-Afrika bevestig waarvan 178 persone gesterf het. Sewentien Covid-19-verwante sterftes is tussen 7 Mei en 8 Mei aangemeld: drie uit die Oos-Kaap, drie in Gauteng, twee in KwaZulu-Natal en nege in die Wes-Kaap. “Daar was ŉ vertraging om van die sterftes aan te meld weens die streng verifikasieproses wat ons vereis,” het hy gesê. Minstens 307 752 toetse is reeds tot dusver gedoen en 8 216 605 persone landswyd is reeds deur ŉ siftingsproses. Teen 7 Mei 2020 was 436 pasiënt in die hospitaal waarvan 45 in die hoësorgeenheid. Altesaam 77 was in die kritiekesorgeenheid en 40 op ventilators. “Ons hospitalisasiekoers bly op 5% van alle Covid-19-pasiënte,” het Mkhize bygevoeg. Provinsiale statistiek: Besoeke aan die Oos-Kaap en Wes-Kaap Mkhize het gesê hy sal hierdie naweek besoeke aflê aan die Oos-Kaap en die Wes-Kaap. “Dit sal opgevolg word deur presidensiële besoeke aan albei provinsies volgende week.” Dié twee provinsies het die hoogste getal nuwe gevalle binne 24 uur aangemeld en die Wes-Kaap het 76% van nuwe gevalle verteenwoordig en die Oos-Kaap 9% van die nuwe gevalle. Die Wes-Kaap het ook net meer as 50% van alle gevalle in die land. “Interprovinsiale beweging tussen dié provinsies is ŉ kwessie en dit sal noodsaaklik wees vir ons om die dinamika te verstaan wat die epidemie in die streek aanvuur en bystand lewer waar nodig,” het Mkhize gesê. “Ons weet die leierskap van die twee provinsies het reeds baie goeie werk gedoen. Ons gee erkenning aan die toewyding en harde werk van ons gesondheidspersoneel en werkers op die voorste linies – in die openbare en privaat sektor.” Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.